
J e g y z ő k ö n y v

Készült: Halásztelek Város Önkormányzat Képviselő-testület 2012. december 31-én 9,00 órakor megtartott ülésén.

Az ülés helye:  Halásztelek Város Önkormányzata Polgármesteri Hivatal
  (2314 Halásztelek, Posta köz 1.)  
Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Igaz László Tibor, Lengyel Izabella, Papp Kornél, Stefanik Zsolt, Tóth Endre Attila, Végváriné Nyíri Lídia képviselők 
Megjelent meghívottak: Baloghné dr. Nagy Edit jegyző, Acélvári Attila HATE Kft. ügyv.ig., Szondi Tamás ÖKOVÍZ Kft. képv.
Szentgyörgyi József köszönti a megjelenteket. Megnyitja a testületi ülést. Megállapítja, hogy a testület 9 fővel határozatképes. Megkérdezi, ki jelentkezik jegyzőkönyv hitelesítőnek. Megállapítja, hogy Lengyel Izabella és Stefanik Zsolt jelentkezik. Kéri a testület tagjait, szavazzanak a jegyzőkönyv-hitelesítők személyéről. Megállapítja, hogy a testület egyhangúlag elfogadta a jegyzőkönyv-hitelesítőket. 
Napirend 1. pontja:

Az ÖKOVÍZ Kft.-vel a csatornahálózat üzemeltetésére kötött üzemeltetési megállapodás felülvizsgálata

Előterjesztő: Szentgyörgyi József polgármester
Szentgyörgyi József elmondja, azért kezdeményezte a mai rendkívüli ülést ezzel az egy napirendi ponttal, mert múlthét csütörtökön taggyűlés tartott az ÖKOVÍZ Kft. Emlékeztet arra, hogy félévvel ezelőtt döntött a testület arról, hogy csatlakozik az ÖKOVÍZ-hez, melynek keretében aláírtak egy együttműködési megállapodást, mely feltételezte további szerződések aláírását. A szindikátusi szerződést nem kapta meg az önkormányzat, melyet jeleztek az ÖKOVÍZ felé. Az adatokat folyamatosan bekérték a HATE Kft-től, a lakosság tájékoztatása megtörtént, a dolgozók megkapták a munkaszerződésüket. A továbbiakban ismerteti az ígéreteket és azt, hogy azokból mi valósult meg. Két cég versengett: a gyáli és az ÖKOVÍZ Kft., Gyál adott komplett szerződéstervezetet, mely egy üzemeltetési szerződést is magába foglalt, mely azt is tartalmazta, hogy külön számlán nyomon követhető, hogy milyen bevételek és kiadások keletkeztek, egyenleget húzhatnak belőle, és elszámolhatnak egymással. Három évre veszik át a dolgozókat, változatlan feltételekkel és az eszközállományt is biztosítják, valamint rendelkezésükre áll az a likviditási forrás, ami a cég működéséhez szükséges az első félévben. Azért szükséges a likviditási forrás, mert a cég január 1-jével kezdi el a szolgáltatást, három hónap után számláz, s mire az beérkezik az kb. öt hónap, ezért neki erre az öt hónapra tudnia kell finanszírozni a teljes céget. Akkor az ÖKOVÍZ Kft. azt mondta, hogy ezeket a feltételeket ő is biztosítja, tehát a két azonos ajánlat közül a testület az ÖKOVÍZ mellett döntött júniusban, azzal a feltétellel, hogy 100 eFt törzsrészvénnyel csatlakozik az ÖKOVÍZ-hez és őket bízza meg a csatornahálózat üzemeltetésével. Egyéb feltételként az önkormányzatok azt kérték az ÖKOVÍZ-től, hogy a tulajdoni arányok tisztázása érdekében a Kft-ből külön cégbe szervezze ki a szemétszállítást és csak a vízzel és csatornával foglalkozzon, mindenki a hozzájárulása mértéke szerint azonos tulajdonosi jogokat gyakoroljon. Az ÖKOVÍZ összetétele most úgy néz ki, hogy 29 szavazata van Ceglédnek, és kb. 300 szavazata van az összes többi önkormányzatnak. Ebből a szempontból nem a ténylegesen bevitt vagyont és nem a ténylegesen bevitt vagyoneszközök által hozott forgalmat célozza a tulajdonosi és a döntéshozatal arány összetétele. Az ügyvezető jelezte, hogy nem kívánják kiszervezni a szemétszállítást a Kft-ből, komplexen kívánják működtetni azt. Alapvetően a döntéshozatali és tulajdonosi arányokat ez felborítja, a bevitt törzstőke arányában történik a döntéshozatal és az osztalék kifizetése is. Ha 100 eFt törzstőkét engednek bevinni Halászteleknek, míg ezzel szemben 50 mFt-tal, vagy 90 mFt-tal jön be bármelyik város, akkor ott ténylegesen megtermelt vagyon nem aránylik a tulajdonosok közt. Igazán mindenki annyi csatornát visz bele, hogy a forgalmat növeli. Ha Halásztelek 160 mFt-tal növeli a cég forgalmát, és az 30-40 mFt közötti nyereséget hozott, akkor arra lenne kíváncsi, hogyan biztosítják ezt a városnak, vagy ha nem kapják vissza, hogyan történik ennek Halásztelek számára optimális hasznosítása. Látható, hogy két különböző csoport van az ÖKOVÍZ Kft-ben. Az egyik, ahol közel 100 %-os a víz- és a csatorna ellátottság, ezek a fővároshoz közeli agglomerációs települések, új és jól működő hálózattal, nyereséges üzemeltetéssel, mert sűrűn lakott a területük. A másik, ahol gyéren lakott a terület, kevés a felhasználó és nagy távolságra vannak egymástól, sokkal rosszabb üzemeltetési költségei vannak. Az új települések úgy akarnak csatlakozni, hogy beviszik a cégvagyonukat, tehát a hasonló vagyonelemet mindenki beviszi a cégbe. A taggyűlésen elmondta, nem teljesen korrekt a feltétel, mert ha bejön Százhalombatta 90, vagy 100 mFt-os cégével vagyonelemként, akkor alapvetően felborítja az arányokat, míg az összes többi csak 10 szavazati joggal csatlakozott. Javasolta, állapodjanak meg valamilyen egységes rendszerben, vagy válasszák szét a döntéshozatalt, legyen valamilyen döntéshozatali arány. A taggyűlésről készült jegyzőkönyvben látható, hogy csatározott, de nem sok mindent ért el. Egyetlen kérése Varjú Tamás felé, hogy Halásztelek szeretne alvállalkozói szerződést kötni, amit a törvény megenged. Az alvállalkozói szerződés nagyjából arról szól, hogy a teljes forgalom 2 %-át átadják a Kft-nek az üzemeltetésre és minden, a településre eső költséget – büntetés, engedélyeztetés, adó, stb. – Halásztelek fizet. A törvény lehetővé teszi, hogy azok a cégek, amelyek 2012. december 31-én 100 %-os önkormányzati tulajdonú társaságok és ezt a feladatot ellátják, azok alvállalkozóként továbbra is elláthatják ezt a feladatot 2013. január 1-je után. A HATE alvállalkozóként látná el a feladatot, minden keletkező költséget kifizetnének, az elvégzett munkát kifizetnék az ÖKOVÍZ-nek, így ebből a szempontból szeretnék megőrizni az önállóságot. Az ÖKOVÍZ ettől elzárkózik, a jogászaiknak az a véleménye, hogy ilyen szerződést nem lehet kötni, az energiahivatal ebből a szempontból nem fogja engedélyezni. A taggyűlés végén az ügyvezető beszámolt az elmúlt időszak eseményeiről, melyet a jegyzőkönyv is tartalmaz. 
(Olvasási szünet – Jkv.)

Szentgyörgyi József kérdésnek, hozzászólásnak ad helyt.

Papp Kornél elmondja, nehéz úgy leülni tárgyalni valamiről, hogy nem sokkal előtte kapják meg az anyagokat. Közli, Szabó Józseftől pénteken azért kérte azt, amit kért, mert az indoklásban fajsúlyos dolgok jelentek meg és hallgattassék meg a másik fél is, ezért kérte, hogy az ÖKOVÍZ képviselője legyen jelen a mai ülésen. Áttanulmányozva a jegyzőkönyvet megjegyzi, az indoklásban felsoroltakat árnyaltabban látja, mint ahogy Polgármester úr megfogalmazta. Kérdezi Polgármester úrtól, hogy véleménye szerint megnyugtatóan rendeződött-e Halásztelek számára az ÖKOVÍZ-en belül a szavazati arány, azaz, hogy 2/3-os többséggel hozzák határozataikat, illetve főszabályként a lakosságszám határozza meg a szavazati értéket? A másik kérdése, az a jogszabályi hely, amit a taggyűlési jegyzőkönyvben állítanak, hogy nincs úgy, Polgármester úr állítja, hogy úgy van, és lehet, hogy most január 1-jével lép hatályba egy jogszabály, amit ők nem érzékelnek, konkrétan milyen jogszabályi hely alapján állítja azt Polgármester úr, hogy létjogosultsága van az alvállalkozói szerződésnek, mert gyakorlatilag a „biztosítékot odaát ez verte ki”? Megjegyzi, erről legendákat hallott, de még nem látta sehol. 
Szentgyörgyi József válasza, alapvetően úgy gondolja, egy ilyen társaságban úgy kell működni, mint a CSÖSZ-nek, vagy a bevitt bekötési egység, vagy lakosságszám alapján hozza a döntéseket. Ebből a szempontból igazságosabbnak tartja a bekötési egységeket, mert azt a vagyont képviseli, amit bevisznek a társaságba. Egy nulláról induló cégnél meg lehet húzni „vegytisztán” a paramétereket, az ÖKOVÍZ-nél folyamatosan tisztítani kell, tehát el kell vinni a cégből azt, ami nem tartozik a csatornához. Megjegyzi, ez az ígéret nem mostani, hanem még a júniusi csatlakozás előtt ígéretet kaptak erre. A csatlakozási közgyűlésen ígéretet kaptak arra az ÖKOVÍZ-től, hogy most lépjenek be 100 eFt-tal, elindul a tisztulás és tiszta tulajdonosi viszonyok jönnek létre a szemétszállítás és a vagyon szétválasztásával. Hangsúlyozza, arra számított, hogy ez ebben a féléves periódusban megvalósul, és csak most szembesült azzal, hogy nem is kezdték el ezt a tevékenységet. A mostani taggyűlésen a 2. napirendi pontnál elkezdte ezeket a dolgokat követelni, ő volt az egyetlen kerékkötő, majd ahogy haladtak, az összes többi napirend visszaigazolta az első két napirendi pontban tett észrevételeit és megváltozott a hozzáállás az általa képviselt dolgokhoz. Ismereti, most 4 új település csatlakozott a Kft-hez, de az ÖKOVÍZ nem tudta megteremteni folyószámlahitellel, vagy forgóeszközhitellel a likviditáshoz szükséges forrásokat. Azért hozott létre az ÖKOVÍZ-en belül egy öt polgármesterből álló extracsoportot, mert ennek az öt polgármesternek kellene megoldani azt, hogy hogyan lesz meg a cégnek az ügyvezető szerint 200-300 mFt-os, véleménye szerint legalább 600-700 mFt-os forgóeszközhitele. Ezt öt önkormányzatnak kellene összeadnia, mert a kis önkormányzatok ebből a szempontból fizetésképtelenek. Ebből a szempontból kiemelten fontos Százhalombatta, mert neki van 1 md Ft-os megtakarítása, az összes többinek problémái vannak, hitellel kombinált a működése. Leszögezi, azért hozta létre a taggyűlés ezt az öt polgármesterből álló testületet, hogy megteremtse az ÖKOVÍZ Kft. likviditási feltételét. Visszatérve a válaszra elmondja, ebből a szempontból kétféle hozzáállása van. Ha azt mondja, hogy a település érdeke elsősorban az alvállalkozói szerződés, akkor nem érdekli a szavazati arány. De mint az ügyvezető beszámolója is tartalmazza, van olyan terület, ahol 70 mFt-os veszteséggel vesznek át területet, és van olyan, ahol nyereséggel. Ami megváltozott az, hogy nincs külön elszámolás, summa összevetés van, ez egy új információ az előző időszakhoz képest. A másik új információ, hogy tagi hitel nélkül nem lesz működőképes a cég, a hitel visszafizetésében azonban szkeptikus. Elmondja továbbá, az átvett dolgozóknak sem ugyanazokat a feltételeket biztosítják, amiket a HATE biztosított, sem fizetésben, sem egyéb juttatásban. A szindikátusi szerződés sem készült el, ami tisztázná az itt keletkezett bevételeket és költségeket. Halásztelek az üzemeltetési szerződés mellett tette le a voksát, melyben az volt a logika, hogy a második és a harmadik ütem csatorna beruházása, illetve a település 100 %-os csatornahálózata mellett nem 100 %-os rákötéseként az üzemeltetési szerződésből adódóan a csatlakozási díjak ma még jelentős bevételeket jelentenek a városnak. Az üzemeltetési szerződésben ezek a fejlesztési források a városnál maradnak, és a város gondoskodik a csatornahálózat fejlesztéséről, egy bérleti konstrukcióban pedig a bérlő szedi, aki bérleti díjat fizet az önkormányzatnak az egészért. A várost a bérleti szerződés jelen helyzetben hátrányosan érintené, hiszen jelentős forrás keletkezik a csatornahálózatból. Akivel megállapodtak a bérleti konstrukcióban, annak most bejelentették, hogy a bérleti díjat nem fogják tudni kifizetni. Mint a jegyzőkönyv is tartalmazza, pár önkormányzat jelezte, hogy pályázatos formában történő beruházás történt a vízben és a csatornában, és ha nincs bérleti díj, akkor nem felel meg a pályázati feltételeknek, hiszen neki igazolnia kellett ennek fenntarthatóságát és azt, hogy a befektetett pénz visszajön, bevételt termelő beruházás lesz. Összességében megállapítja, sok sebből vérzik az egész történet és szóban tájékoztatták arról a taggyűlésen, hogy Halásztelek sem készült el átvételre, aminek kicsit örült. A működési engedély megszerzése a következő évben fog megjelenni, tehát az elmúlt félévben véleménye szerint Halásztelek esetében nem történt semmi előrelépés, a gyors testületi döntést, gyors csatlakozást nem követte jelentős felkészülés a feladatátvételre. Jelenleg a HATE Kft. alvállalkozóiban csinálja a karbantartást, a dolog lényege az volt, hogy létrejön a szigetszentmiklósi üzemigazgatóság, ami azt jelenti, hogy a karbantartási feladatokat nem alvállalkozóként fogják végezni, hanem magával a céggel végeztetnék. December 31-ig a dunaharasztiakkal van szerződés, ennek január 1-jétől még ez a része sem tisztázott, ezért kérte a HATE ügyvezetőjét, hogy hosszabbítsák meg ezt a szerződést. Hangsúlyozza, a mai testületi ülést azért hívta össze, mert az a véleménye, hogy ebben a formában ez nem lesz működőképes, melyről tájékoztatta Tököl polgármesterét is. Jelezte, hogy kifogása van, és ha nem került az alvállalkozói szerződés aláírásra, akkor Halásztelket jelentős kár éri. A taggyűlést ez nem érdekelte, mindenki külön megállapodott az ügyvezetővel, hogy milyen feltételekkel adják és veszik át. Azt gondolja, Halászteleknek ragaszkodnia kell az alvállalkozói szerződéshez, mert véleménye szerint január 1-jétől a működést ez tudná biztosítani, ez biztosítaná a város alapvető függetlenségét. Kérdésnek, hozzászólásnak ad helyt.
Papp Kornél jelzi, az e-mailen átküldött szerződésben is csak utalás van a CCIX. törvény módosítására, de azt a mai napi állapotában nem találja. Hozzáteszi, lehet, hogy valamilyen salátatörvénnyel módosították. 

Baloghné dr. Nagy Edit közbeszól, 2012. évi CVI. törvény, ami 2012. július 14-étől hatályos. 

Szentgyörgyi József hozzáteszi, ez a „Kósa-féle” módosító beadvány volt, ami azt tette lehetővé, hogy a 100 %-os önkormányzati tulajdonú non-profit kft-k tovább működhetnek.
Lengyel Izabella kérdezi, ha július 14-től hatályos, akkor hogyan lehetséges az, hogy fél év után másképp értelmezi a HATE által felkért jogászcsapat és másképp értelmezi az ÖKOVÍZ Kft. jogászcsapata?

Szabó Tibor közbeszól, pont ez a probléma, mert az úgynevezett jogértelmezés mindig a szentek szerint történik, tehát minden szentnek maga felé hajlik a keze.

Lengyel Izabella úgy emlékszik a február 15-ei tájékoztatásról, hogy az ún. profiltisztaság törvényi előírás volt.
Szentgyörgyi József elmondja, kétféle profiltisztítás van, az egyik profiltisztítás, hogy csak 100 %-os önkormányzati tulajdon legyen, tehát ki kell fizetni belőle, mint ahogy a szemétszállítást kifizette belőle Szigetszentmiklós. A másik profiltisztítás, hogy csak csatornával foglalkozzon. Az egyik egy törvényi kötelezettség volt, a másik a tulajdonosok elvárása volt. 

Lengyel Izabella leszögezi, akkor a ceglédi helyzet a tulajdonosok elvárása volt. Kérdezi, a szindikátusi szerződés az csak Halásztelek esetében kérdéses, vagy az összes többi tagönkormányzat esetében is?

Szentgyörgyi József tisztázza, a kérdés az, hogy a szindikátusi szerződések sehol sem kerültek aláírásra, vagy valahol aláírásra kerültek?

Szondi Tamás elmondja, Tököl átvett vízből dolgozik, a Fővárosi Vízművektől veszi át és adja át Szigetszentmiklósnak és csatornaszolgáltatást végez Halásztelek számára. Amennyiben belső elszámoló árra kerül a sor, akkor Tökölön az árbevétel lecsökken, hiszen nem piaci áron történik az átadás, hanem belső elszámoló áron. Ennek következménye az, hogy 70 mFt a veszteség Tökölön. A szigeti üzemigazgatóság esetében az üzemi eredmény 200 mFt. A tököli 70 mFt kiesést majd kompenzálni kell, hiszen így Tököl rosszul járna, neki valójában nincs kiesése. Munkavállalói átvételkor a cafetéria esetében elmondja, a cafetéria adható, minden munkaadó megszabja azt, hogy mi adható. Megjegyzi, nyilván a HATE Kft. valószínűleg nagyobb összeget tett lehetővé, mint amekkorát lehetővé tesz a most itt 35 települést magába integráló. Hozzáteszi, az esélyegyenlőség elvét alkalmazni köteles a munkaadó, ahol a meghatározott keret bruttó 200 eFt. A munkavállalók számára a szindikátusi szerződés rögzíti azt, hogy változatlan feltételekkel kell tovább foglalkoztatni. A finanszírozás helyzetéről ismerteti, kibővült a tulajdonosi kör 35 tulajdonosra, melyből Cegléd rendelkezik a legnagyobb tulajdoni hányaddal, sok önkormányzat a 100 eFt-os minimális törzstőkét vásárolta meg, működtető eszközöket nem, vagy nagyon keveset nyújt hozzá. A finanszírozási hiány abból keletkezik, hogy a szolgáltató a januárban elvégzett szolgáltatás után február elején tudja a számlát kibocsátani, amelyek február végén, március elején fognak befolyni, miközben január végén a munkavállalók számára munkabért kell fizetni, a beszállítókat ki kell fizetni és a közműadó első felének a megfizetése is március 31-éig esedékes. Leszögezi, a társaság nem lesz abban a helyzetben március 31-én, hogy rendelkezzen annyi szabad pénzeszközzel, amelyből ez mind teljesíthető. A banki finanszírozás, mint azt az ügyvezető elmondta, valóban nem áll rendelkezésre, a többi kölcsön visszafizetésének pedig látja a biztosítékát, hiszen az árbevétel majd az év folyamán fedezetet fog arra nyújtani. Halásztelek Képviselő-testülete a vagyonkezelési szerződés megkötése mellett döntött, mely esetében az elszámolt víziközmű amortizációt víziközműre fordítja. Azt, hogy mire fogja fordítani, az a település testületének jóváhagyásával lehetséges, hiszen gördülő fejlesztési tervet kell készítenie, melyet a testületnek jóvá kell hagynia és azt be kell nyújtani az energiahivatal felé. Ez bérleti üzemeltetési szerződés esetében is így van. A csatlakozási díjak szedésével kapcsolatban elmondja, a törvény úgy rendelkezik, hogy a szolgáltató jogosult beszedni a csatlakozási díjakat a tulajdonos érdekében és képviseletében. Ezt azért fontos kihangsúlyozni, mert ezzel évente a szolgáltatónak el kell számolnia minden egyes tulajdonos felé, vagyis ezt a forrást át kell neki adnia, tehát ez minden esetben a tulajdonosok szabad felhasználására fog rendelkezni, azzal a kitétellel, hogy a víziközmű törvény rendelkezései szerint ez víziközmű fejlesztésre fordítható. A bérleti díjjal kapcsolatban az ügyvezető javaslata az volt, hogy a tulajdonosi kör adjon felhatalmazást ahhoz, hogy az első félévben ne kerüljön kifizetésre a bérleti díj, nem az, hogy egyáltalán ne kerüljön kifizetésre, hiszen ez tovább rontaná a likviditási helyzetet. A működési engedély megszerzésével kapcsolatban az ügyvezető felállította azokat a prioritásokat, amelyek fontosak a társaság számára. Első helyen szerepel az, hogy likviditási helyzetben a társaság működni tudjon. Második, hogy május 31-éig működési engedélyért kell folyamodnia, melyhez a szükséges feltételeket teljesítenie kell. Ezek egy része a víziközmű törvény alapján ismert, más része ismeretlen, mert a törvényben rögzített kormányrendelet, illetve miniszteri rendeletek nem jelentek meg és a december 20-ai kormányülésen nem tárgyalta a kormány, tehát az idén már nem jelenik meg. Gyakorlatilag tehát úgy kell a szolgáltatónak működési engedélyért folyamodnia és úgy kell működnie, hogy számos - a működését befolyásoló feltétel - még nem ismert. Az alvállalkozói szerződéssel kapcsolatosan a taggyűlés felhatalmazta az ügyvezetőt, hogy folytassa le a szükséges egyeztetéseket, tehát ha a jogértelmezésben vita van, akkor a jogi álláspontokat ütköztetni kell, és az alapján el kell tudni dönteni, hogy működhet-e az alvállalkozói szerződés és eredményes-e vagy sem. A szavazati arányokat tekintve elmondja, elvi döntések voltak szükségesek arról, hogy működő gazdasági társaságok beolvadása elkezdődhessen. Ez egy kétlépcsős folyamat. Első lépcsőben dönteni kell arról, hogy ez a folyamat elindulhat, jóvá kell hagyni a vagyonmérleg tervezeteket és utána történhet csak meg a tényleges beolvadás. A tulajdoni arányok tekintetében szintén elvi döntés született, volt egy javaslat, hogy milyen irányban induljon el a kidolgozása a szavazati arányoknak, mely tekintetében három javaslat született. Az egyik – melyet már a szindikátusi szerződés is tartalmazott –, hogy létszámarányos legyen a szavazás. A másik, az eredmény felosztást érintő kérdés, amihez rögzíteni kell azokat a kérdéseket, amelyekben alkalmazható lesz a település létszámához igazodó döntéshozatal, illetve a más típusú szavazati arány alkalmazása. Ezt vagy a társasági szerződésben lehet rögzíteni, vagy a szindikátusi szerződésben. Elmondja továbbá, a tulajdonosok részéről nem került aláírásra a tulajdonosok részéről. Nincs tudomásuk arról, hogy a polgármesterek megkapták-e a felhatalmazást a képviselő-testületek részéről a szindikátusi szerződés aláírására, ennek ellenére a szerződésben szereplő felek tartják magukat a szindikátusi szerződésben foglaltakhoz.
Szentgyörgyi József jelzi, a HATE Kft-től megkapta az átküldött munkaszerződéseket, melyek nem ugyanazokat a feltételeket tartalmazzák sem munkabérben, sem cafetériában.

Acélvári Attila ismerteti, egyeztetésre került sor az ÖKOVÍZ Kft. által megbízott HR-es kollegával, melyen a bérek javításra kerültek, tehát azok nem változnak, az új munkaszerződés határozatlan idejű foglalkoztatást ír elő. Szigetszentmiklós – Tököl – Halásztelek – Taksony kb. három-négy hónapja próbálja szakmailag előkészíteni a szigeti üzemigazgatóság működési struktúráját, sok megbeszélést tartottak, december 17-én az ÖKOVÍZ Kft. részéről nem aláírtan, de nagyjából elfogadásra kerülhetett volna, nem jött létre még mindig az üzemigazgatóság, nincs vezetője, a kérdések nem kerültek megválaszolásra, sok feltáratlan, bizonytalan üzemviteli probléma van, melyben még nem sikerült megállapodásra jutni. Visszatérve Szondi Tamás gondolatára, melyben azt jelezte, hogy a gördülő fejlesztési tervben az önkormányzat dönthet, hogy mit fog megvalósítani, megjegyzi valószínű ebben a felállásban semmit, mert nem lesz kimutatva, hogy Halásztelken ez mennyi. Bár matematikailag kimutatható lesz, hogy mennyi nyereség képződik, de ezt a nyereséget a többiek ÖKOVÍZ szinten el fogják venni, tehát ne ringassa senki sem magát abban a hitben, hogy Halásztelek az ő szavazati arányában a közel jövőben fejlesztéseket tud majd végrehajtani. 
Szondi Tamás reagálva az elhangzottakra elmondja, a gördülő fejlesztési terv kapcsán egy dolog a fejlesztés, egy dolog az üzemben tartás költsége. Az integrált ügyviteli rendszer lehetővé teszi azt, ha a törvény előírja a számviteli szétválasztást, akkor minden szolgáltatási ágat külön kell kezelnie a cégnek, külön eredmény-kimutatást kell készítenie. Az ügyviteli és a könyvviteli rendszer lehetővé teszi azt, hogy települési bontásban szétválasztásra kerüljön minden költség, ez volt a jogos tulajdonosi elvárás. Azt is látni kell, hogy van egy átmeneti időszak, amikor felelősen, vagy kevésbé felelősen gondolkodó önkormányzatok meghatározták a szolgáltatás díjait. A törvény azonban előírja - az ármegállapító hatóság 2014-től fog először díjat megállapítani – és lehetővé teszi azt, hogy szolidaritási ár működjön, mely gyakorlatilag területi díjkiegyenlítést fog jelenteni. Lesznek olyan települések, melyek potenciálisan nagyobb eredményt fognak tudni termelni, és ezeknek a működési költségeiből, vagy az innen származó bevételből majd a veszteséges üzemeltetésű településeket is kell tudni finanszírozni. Ismeretlenek még az ármegállapítás elvei, ezeket tartalmaznák azok a bizonyos kormányrendeletek. 
Igaz Tibor kérdezi, ha a kormányrendelet szabályozni fogja még ezt a részt, akkor mennyiben fog ez a továbbiakban problémát okozni?

Szondi Tamás válasza, az ma még ismeretlen, hogy egy ország egy ár lesz, egy szolgáltató egy ár, egy települési csoport egy ár lesz. Miniszter fogja rendeletben kihirdetni az árakat, az átmeneti időszakban pedig azokon az árakon kell dolgozni, amelyet az önkormányzatok meghatároztak. 

Igaz Tibor kérdezi, a víziközmű beruházás, ami Szigetszentmiklóson jön létre, mikor fog elindulni?

Szondi Tamás elmondja, ismeretei szerint Tökölön és Szigetszentmiklóson is indul a szennyvíztisztító fejlesztése, jelenleg a közbeszerzési szakaszban tart, mely szakaszban be kellett mutatni a költség/haszon elemzést, melyben be kellett mutatni azt, hogy a létesítmény elkészülte után hogyan alakulnak a szolgáltatási árak. A víziközmű törvény lehetőséget teremt arra, ha ilyen jelentős beruházás valósul meg, akkor azon a településen, amelyeket ez érint, ott az árakban ezt lehessen érvényesíteni. Reményeik szerint Szigetszentmiklóson és Tökölön is tavasszal kiválasztásra kerülhet a fővállalkozó, majd nyáron elindulhat a fejlesztés, melytől számítva egy éven belül meg kell valósulnia. 
Papp Kornél közli, már érti, miért hivatkoznak vissza mindig egy kormányrendeletre, ami nincs meg. Úgy látja, ha és amennyiben a kormányrendelet nem szab gátat, akkor az alvállalkozói szerződés lehetséges, ez felelne meg legjobban Halásztelek érdekeinek. Tudja azt, hogy kevés a realitása a szolgáltató központi kijelölésének január 1-jével, viszont ez az átmeneti helyzet alkalmas arra, hogy ezt az alvállalkozói szerződést elérjék, odaálljanak a Polgármester úr mellé, de véleménye szerint ez nem december 31-én 9,00 órakor valósítható meg. Össze kellene gyűjteni azokat a határozott kérdéseket, aminek az általuk való megértése és képviselete nem azon múlik, hogy a jelenlegi vitát hogyan értékelik, hanem egyértelműen az ÖKOVÍZ-nek megfogalmazva. Megítélése szerint ma ne hozzanak arról döntést, hogy kilépnek, vagy belépnek másikba, hanem halasszák el a döntést, adjanak egy hetet a kérdések megválaszolására, és a jövő héten hozzák meg a szükséges döntéseket. 
Szabó Tibor hozzáteszi, ezzel együtt elképzelhet egy olyan döntést, hogy más formára is terjesszék ki, a pillanatnyi törvényi változások által lehetővé tett vállalkozási formákat is vegyék be a döntésükbe. Egészítsék ki azon döntésüket, amelyben csatlakoztak az ÖKOVÍZ-hez azzal, hogy a Polgármester urat felhatalmazzák arra, hogy abban a döntésben szereplő forma mellett más vállalkozási formákra is terjessze ki a tárgyalást. Ehhez nem kell hosszú gondolkodási idő, ezzel egy lehetőséget adnak.
Szentgyörgyi József elmondja, kicsivel előbbre tartanak, mert valóban csak a kivitelező kiválasztása zajlik a tököliben, melynek a pénzügyi feltételeit is tudták már biztosítani előzetes hitel közbeszerzéssel. Valóban különböző díjakat fog eredményezni a pályázatból megjelenő kötelezettség, 2500 m3-rel bővül, közel 2 mdFt-ért, amiben Halászteleknek 1700 m3 napi kapacitás befogadására képes szennyvíztisztító kontingense lesz, jelenleg kb. 1000 m3 körül van Halásztelek kapacitása naponta. Szondi Tamást kérdezi, az egységes üzemeltetés alapján lehetségesnek tartja-e azt, hogy a településenként külön kimutatható költség és bevétel rendszerre rálássanak és erről információkat kapjanak?

Szondi Tamás válasza, természetesen, akit megbíz és meghatalmaz a település az ellenőrzéssel, az betekinthet, a számviteli rendszer ezt lehetővé fogja tenni. 
Szentgyörgyi József kérdezi, a szigetszentmiklósi üzemigazgatóságnak okoz-e problémát az, ha Halásztelek alvállalkozói szerződés keretében működik?
Szondi Tamás válasza, nem.
Szentgyörgyi József elmondja, jelenleg a hatályos helyi rendelet alapján a HATE Kft. jogosult szedni a csatlakozási díjakat. A testület határozata szerint az ÖKOVÍZ 2013. január 1-jével átveszi a csatornahálózat üzemeltetését. Úgy gondolja, ma látható, hogy ez a holnapi naptól nem fog megvalósulni, a mai testületi üléstől azt várta, hogy ezt az időintervallumot tolják ki március 31-ig, és addig kiderül, hogy működik-e az alvállalkozói szerződés, vagy nem. Véleménye szerint ezzel az ÖKOVÍZ is jobban jár, nem kell Halásztelek likviditását finanszíroznia, nem kell a településre eső forgótőke finanszírozást átvenni, és van más település is, amely nem fog január 1-jével átállni. Úgy véli sem az ÖKOVÍZ Kft-t, sem Halásztelket nem éri kár, ha január 1-je helyett április 1-jével veszik át a csatornahálózat üzemeltetését, tehát a HATE Kft. még egy számlázási időszakot le tud bonyolítani, s bízik abban, hogy közben az alvállalkozói szerződés aláírásra kerül. Kérdezi, a szigeti vízművek az eszközeit beviszi-e apportként, vagy még önállóan külön marad?
Szondi Tamás válasza, a képviselő-testület megváltoztatta korábbi döntését, nem viszi be apportként ezeket az eszközöket. Hozzáteszi, az eszközök rendelkezésre állnak, az eszközállományt bővítették a kibővített működési területhez. Az eszközöket bérleti szerződéssel átadja, a tulajdonos a járművek esetében marad a Szigeti Vízművek Kft., az üzembentartóit át lehet írni az ÖKOVÍZ Kft-re. 

Szabó Tibor kérdezi, amennyiben lehetséges ez a konstrukció, ami Halásztelek esetében felmerült, Szigetszentmiklósnak ez nem jutott eszébe, vagyis, hogy nem mint üzemigazgatóság, hanem mint alvállalkozó csatlakozzon? És ez nem lenne Szigetszentmiklós számára kedvezőbb?

Szondi Tamás válasza, nem jutott eszébe. Azt gondolja, nem ez az irány az, amelyet a víziközmű törvény megfogalmazott, a törvény a nagyobb, egységes üzemeltető szervezetek irányába kívánja terelni. A jogértelmezésben azon van az eltérés, hogy a bizonyos holdingszerű működés esetében, amikor a holding tulajdonos az üzemeltető szervezetben 51 %-ban, ezek a passzusok erre vonatkoznak és nem arra, amikor az üzemeltető szervezet nem tulajdonos mondjuk a HATE Kft-ben. Ez okozza most az elsődleges eltérést. Ezért kellene megvárni azt, hogy melyik félnek van igaza. Ha igaza van Halásztelek Képviselő-testületének, akkor az a döntés lesz érvényben és azon a működési módon működhet tovább a szervezet. Meggyőződése, hogy két-három éven belül a három szolgáltató egy szolgáltató lesz, mert hosszú távon ennek van realitása, és ezt nemcsak az üzemeltetők mondják, hanem a tulajdonosok is kaptak már felhatalmazást arra, hogy kezdjék meg a megfelelő tárgyalásokat a cégek összeolvadásáról. Hozzáteszik Hajdú-Bihar megyében, Békés megyében három szolgáltató hozott létre egy regionális szolgáltatót. A kormányzat szándéka az, hogy első körön 2016-ig kell azt a bizonyos 150 ezer egyenértéket teljesíteni, ezt mind a három szolgáltató, mely Pest megyében kialakult teljesíti. 
Acélvári Attila hozzáteszi, korántsem mindegy, hogy 2016-ig milyen szolgáltató égisze alatt működik Halásztelek szennyvízhálózata, mert nem mindegy, hogy esetleg veszteséges lesz, vagy egy jól működő szervezettel jutnak el 2016-ig. Kéri a képviselő-testület tagjait, ne kössék meg az ügyvezetés kezét azzal, hogy kijelöljék azt, hogy a szigeti vízművekkel kössön szerződést a karbantartásra, hanem kérhessen három árajánlatot és a legkedvezőbbel köthessen szerződést. 

Sipos Tibor megjegyzi, az itt élőket két dolog érdekli, a szolgáltatás megfelelő színvonalon működjön, az ár pedig brutálisan ne emelkedjen. Ha továbblépnek ezen a közgondolkodáson, akkor nem szabad elfelejteni, hogy Halásztelek Önkormányzata igen nagy munkát végzett abban, hogy ez a csatornarendszer kialakuljon, továbbá a lakosság rendkívül nagy anyagi erőfeszítésébe is került. Fontosnak tartja, hogy az, ami most már nyereségesen működik, ne kerüljön be egy közös kalapba. Fontosnak tartja, hogy az önállóság a szűkített keretek között is a maximális maradhasson, továbbá a nyereség itt maradjon. Úgy gondolja, hogy a mai információk birtokában nem lehet és nem is szabad dönteni. 
Szentgyörgyi József leszögezi, két dologban egyetértés alakult ki, ami lezárhatóvá teszi a mai testületi ülést. Az egyik, módosítsák a 88/2012.(VI.21.) számú határozatot, mely szerint a testület úgy döntött, hogy 2013. január 1-jével megbízzák az ÖKOVÍZ Kft. a város csatornahálózatának üzemeltetésével. Javasolja 2013. április 1-jére módosítani a megbízás kezdetének időpontját. Pozitív megerősítés volt számára, hogy az alvállalkozó szerződés elképzelése támogatásra került, ez alapján tovább tárgyal Varjú Tamás úrral.
Papp Kornél hozzáteszi, örülne annak, ha akár március 31-én 9,00 órakor nem olyan helyzetben kellene leülniük, mint most, hanem számukra is közérthető formában zajlana, nevezetesen konkrét kérdésekre, konkrét válaszok, és ne egy jegyzőkönyv sorai között kelljen bármit megismerni. 

Szentgyörgyi József további kérdés, észrevétel nem lévén, szavazásra bocsátja a határozati javaslatot.
214/2012.(XII.31.) számú Képviselő-testületi határozat

Halásztelek Város Önkormányzatának Képviselő-testülete úgy dönt, hogy a 88/2012.(VI.21.)számú határozatát az alábbiak szerint módosítja:

Halásztelek Város Önkormányzata Képviselő-testülete úgy dönt, hogy 2013. április 1-jével az ÖKOVÍZ Kft.-t bízza meg a város csatornahálózatának üzemeltetésével.

Határidő: 
azonnal 

Felelős: 
Szentgyörgyi József polgármester

9 igen

0 nem

0 tartózkodás




e l f o g a d v a

Szentgyörgyi József megköszöni a testület munkáját, az ülést 10,20 órakor bezárja.
K.m.f.


Baloghné dr. Nagy Edit

